Omdat u kind se veiligheid vir ons van kardinale belang is, wil ons net weer die veiligheidsmaatreëls ten opsigte van ons skool se swembad op die hart druk:
Leerders mag slegs tussen 13:45 – 14:45 in die swembad wees, omdat daar in hierdie tyd personeel op diens is by die swembad – daar mag op géén ander tyd geswem word nie.
Leerders mag nie in hul skoolklere swem nie!
Geen hardloop en rondstamp en ander lawwigheid word om die swembad toegelaat nie.
Koshuisleerders mag slegs swem indien die diensdoenende koshuispersoneellid ook teenwoordig is.
Omdat Helpmekaar so ‘n wye verskeidenheid sport- en kultuuraktiwiteite aan ons leerders bied, bly dit ‘n uitdaging om die oorvleueling van aktiwiteite te voorkom en daarom moet daar volgens ‘n beleid gewerk word. Geen leerder word verhoed om tydens die af-seisoen hard te werk om hom of haar reg te kondisioneer/voor te berei vir ‘n aktiwiteit wat voorlê nie. Dit is egter ook die beleid van Helpmekaar dat ons die amptelike oefeninge van groepe moet beheer, om sodoende te verseker dat leerders nie uitgesluit word wanneer die seisoen amptelik begin nie.
Die volgende aktiwiteite kry tans voorkeur:
• Boogskiet en Skyfskiet
• Atletiek (Termyn 1)
• Krieket (Termyn 3)
• Debat, Redenaars, Koor, Orkes, Tienertonele
Wintersporte sal eers amptelik begin met afrigting en uitdunne op Donderdag 27 Februarie. Wintersportspelers wat nie in die Interhoëratletiek of –swemspan is nie mag vanaf Maandag 17 Februarie met amptelike fiksheid- en vaardigheidsoefeninge begin.
Geen atleet of swemmer sal benadeel word t.o.v. spankeuses omdat hulle nog met hierdie aktiwiteite besig is nie. Dit sluit Interhoër, provinsiale kampioenskappe en SA-kampioenskappe in. Die amptelike intersportseisoen, t.o.v. ligas, begin eers in Termyn 2.
Roeloff se presisie is goud werd
Roeloff le Roux het die afgelope naweek deelgeneem aan ‘n Gauteng Target Rifle Association-kompetisie en behaal goud vir die beste o.16-presisie-skut. Hy behaal ook ‘n algehele tweede plek (alle ouderdomme).
Liezl spring eerste plek los in SA
Liezl Cloete het gedurende Desember aan die Junior SA-Ruitersportkampioenskappe deelgeneem en ‘n algehele eerste plek verwerf in die 1.10m Showjumping-kategorie. Sy is ook gekies vir die Gautengspan.
Muurbaldogters wen meisieskole
Baie geluk aan die o.16- en Juniorspan wat verlede Vrydag hul wedstryde teen onderskeidelik Roedean en St. Theresa’s met gemak gewen het.
Krieket slaan uitklophoue
Ons krieketspanne het die afgelope week skitterend gevaar en die volgende oorwinnings is behaal:
Eerstes vs Waterstone College
Tweedes vs Hoërskool Monument
o.15A vs Heron Bridge
o.15A vs Hoërskool Noordheuwel
o.14-Bruin vs Cornwall Hill College
o.14-Wit vs Affies
o.14-Geel vs St. John’s
Helpies presteer by Puma-byeenkoms
Baie geluk aan die onderstaande atlete wat die volgende items in hul onderskeie ouderdomsgroepe gewen het tydens Saterdag se Puma-byeenkoms:
Simoné de Wet 100m (hekkies)
Hannah van Niekerk 400m
Gené Coetzee 1500m
Deneke Snyman 1500m
Tenika Smith Verspring
Mignonne de Beer Verspring
Christiaan laat kleiduiwe les opsê
Christiaan Steyn het op 26 en 27 Januarie deelgeneem aan die Noord-Gauteng kleiduifskiet-kampioenskappe en het ‘n bronsmedalje verwerf. Baie geluk.
Spring vir laaste sitplekke by Modeparade
Dankie vir die oorweldigende reaksie van ons ouers met die kaartjieverkope!
Daar is ouers wat per abuis twee keer kaartjies bespreek het by Itickets en daarom is daar weer 12 kaartjies vir Vrydagaand en 18 kaartjies vir Saterdagaand beskikbaar (waarvan 3 in die Goue Sirkel is). Bespreek dit so gou as moontlik by https://itickets.co.za.
Onthou ook om linda.vanniekerk@helpmekaar.co.za in kennis te stel van enige kos-allergieë (sluit asb. u aand van bywoning en sitpleknommer in).
Ons sien uit na nog ‘n onvergeetlike modeparade saam met u!
Personeelpaartjie gaan trou beloof
Baie geluk aan mnr. JJ en juf. Nicolene wat die afgelope naweek verloof geraak het. Die Helpie-familie is saam met julle opgewonde.
Pakkies met al 10 magnete te koop by die finansiële kantoor @R100